Ego Martellus, decanus Oscariensis, notum facio universis presentibus et futuris presentes litteras inspecturis, quod dominus Reimondus li Bornes de Auvilers, miles, in mea presentia constitutus, dedit, contulit et concessit mera et spontanea voluntate, in puram et perpetuam elemosinam, Deo et Beate Marie Cistercii et fratribus ibidem Deo servientibus, pro remedio anime sue et pro remedio anime Henrici, fratris sui, qui in cimiterio Cistercii sepultus est, et antecessorum suorum, unum mansum apud Vilers, situm inter mansum Guidonis de Orsens et mansum Petri de Maini. Ita quod quicumque dictum mansum tenuerit, reddet singulis annis fratribus Cistercii, ad diem quam ipsi assignaverint, tres solidos divionensium censuales, pro anima Henrici fratris dicti Reigmondi. Item idem Reigmundus cessit, vendidit et tradidit, in mea presentia, predictis fratribus Cistercii, quatuor jornalia terre pertinentia ad supradictum mansum. Quorum duo sita sunt inter terram Martini Regis et terram puerorum Martini Corpechol, retro montem de Vilers ex illa parte, que tendit versus villam de Mainis. Aliud jornale situm est ad egressum barre de Villers, juxta campum illorum qui cognominantur Li Paige. Aliud situm est in fine Ulmi, justa campum Terrici de Chastele ex una parte, et ex alia parte justa campum puerorum Nonni Theobaldi, pro tresdecim libris divionensium. De quibus exceptioni pecunie non numerate renuntians se. In mea presentia tenuit quietum et pacatum, et tam de manso quam de quatuor jornalibus terre predictis ad mansum pertinentibus fratres Cistercii investivit, et possessionem et dominium eis tradidit. Ita ut predicti Cistercienses omnia supradicta teneant et possideant, et omnem voluntatem suam imperpetuum faciant, et in manso, quencumque voluerint, albergent sive amaisent. Hec omnia promisit predictus miles bona fide, super omnia bona sua habita et habenda, imperpetuum contra omnes homines fideliter garantire, nunc umquam per se vel per alium contravenire, et siquid plus valebant, quatuor jornalia terre totum Cisterciensibus in elemosina contulit et concessit. Hec omnia laudaverunt et rata habuerunt, et dictis Cisterciensis omnino quittaverunt, et numquam per se vel per alium contravenire promiserunt domina Gertrudis, uxor domini Reigmondi, Petrus filius ejus, Gelimis filia ejusdem. Promisit etiam sepedictus miles quod si frater suus, clericus, de transmarinis partibus redierit, faciet ipsum omnia supradicta laudare et rata habere. In testimonium autem omnium predictorum, ad petitionem utriusque partis, presentem cartam sigilli mei munimine roboravi. Actum anno Domini millesimo ducentesimo tricesimo quinto, mense decembri.